एक बार फिर भारत बना टेस्ट में बेस्ट, न्यूजीलैंड को हराकर नई रैंकिंग में हासिल किया नंबर 1 का स्थान
टीम इंडिया ने मुंबई टेस्ट में न्यूजीलैंड को हराकर ऐतिहासिक जीत दर्ज की है। इसके साथ ही भारतीय टीम अब टेस्ट रैंकिंग में नंबर एक टीम बन गई है। भारत-न्यूजीलैंड टेस्ट सीरीज के पूरी होने के बाद ICC द्वारा एक नई रैंकिंग की घोषणा की गई थी। जिसमें टीम इंडिया नंबर वन बन गई है। खास बात यह है कि टीम इंडिया ने मौजूदा विश्व टेस्ट चैंपियनशिप विजेता न्यूजीलैंड को हराकर यह उपलब्धि हासिल की और उन्हें नंबर एक की कुर्सी से हटा दिया। भारत के अब ICC रैंकिंग में कुल 124 अंक हो गए हैं जबकि न्यूजीलैंड के 121 अंक हैं। टीम इंडिया करीब 6 महीने बाद नंबर वन पोजीशन पर वापस आ गई है। जून में जब टीम इंडिया वर्ल्ड टेस्ट चैंपियनशिप के फाइनल में हार गई तो नंबर वन की कुर्सी न्यूजीलैंड के हाथों में चली गई। लेकिन अब टीम इंडिया ने एक बार फिर ये उपलब्धि हासिल कर ली है।
कप्तान विराट कोहली के नेतृत्व में भारत की टेस्ट टीम काफी मजबूत हो गई है। टीम इंडिया 2016 से 2020 तक लगातार नंबर एक की पोजिशन पर रही है। जिसके बाद ऑस्ट्रेलिया और न्यूजीलैंड ने कुछ समय के लिए यह मुकाम हासिल किया। भारत ने बाद में फिर से यह उपलब्धि हासिल की। लेकिन टेस्ट चैंपियनशिप हारने के बाद टीम इंडिया दूसरे नंबर पर पहुंच गई। अब कप्तान विराट कोहली और राहुल द्रविड़ की जोड़ी के लिए चुनौती दक्षिण अफ्रीका में भी पोजिशन बरकरार रखने और जीत हासिल करने की होगी। टेस्ट रैंकिंग के अलावा वर्ल्ड टेस्ट चैंपियनशिप की बात करें तो टीम इंडिया इस समय नंबर 3 पर है. श्रीलंका और पाकिस्तान टॉप-2 में हैं। भले ही टीम इंडिया के ज्यादा अंक हों, लेकिन जीत के प्रतिशत के चलते टीम इंडिया तीसरे नंबर पर है।